Varsinais-Suomen käräjäoikeus on hylännyt 27-vuotiaalle kaarinalaismiehelle törkeän henkeen tai terveyteen kohdistuvan rikoksen valmistelusta luetun syytteen.

Syyte joukkosurman suunnittelusta luettiin torstaina Varsinais-Suomen käräjäoikeudessa. ALL OVER PRESS

Syyttäjän mukaan mies oli useiden henkilöiden tappamista varten pitänyt vuosina 2016-2019 hallussaan erilaisia räjähteiden valmistamiseen käytettäviä aineita ja tarvikkeita.

Mieheltä takavarikoitiin muun muassa 100 grammaa ruutia, luotiliivi, viiltosuojakäsineitä, kaksi nyrkkirautaa, seitsemän pistintä, tikari, viidakkoveitsi, kaasusumutin, 101 kappaletta rynnäkkökiväärin patruunoita, 64 kappaletta rynnäkkökiväärin harjoituspatruunoita, rynnäkkökiväärin lipas, rihlattuja kiväärin piippuja, 497 kappaletta paukkupatruunoita, 2 metriä aikatulilankaa, 10 metriä sytytyslankaa sekä 5 700 kappaletta hauleja.

Osaa patruunoista epäiltiin puolustusvoimilta anastetuiksi, mutta syytettä varkaudesta ei nostettu.

Syyttäjän mukaan miehen hallussa olleista tarvikkeista olisi ollut valmistettavissa noin 2,5 kiloa sirpaloituvia, toisen surmaamiseen soveltuvia räjähteitä, esimerkiksi putkipommeja. Lisäksi mies olisi ampuma-aseen haltuun saadessaan voinut tehdä joukkosurman.

Miehen tietokoneelta löytyi digitaalisia kirjoja ja oppaita, jotka ovat käsitelleet kotitekoisten sarjatuliaseiden sekä räjähteiden valmistamista ja ihmisten vahingoittamiseen soveltuvia tekniikoita.

Asetta ei löytynyt

Miehen käyttämiin pilvipalveluihin tehdyissä etäetsinnöissä löytyi myös sähköpostikirjeenvaihtoa puolalaisen asekauppiaan kanssa. Kirjeenvaihdossa mies ilmaisi olevansa kiinnostunut ostamaan venäläisen kaasupistoolin, joka poliisin tietojen mukaan on helposti muutettavissa ampuma-aseeksi.

Mies kertoi kuulusteluissa ostaneensa kyseisen aseen ja hajottaneensa sekä hävittäneensä sen tämän jälkeen. Kotietsinnöissä asetta ei löytynyt.

Poliisin mennessä miehen asunnolle marraskuun alussa, sekavasti käyttäytynyt mies kieltäytyi avaamasta oven turvalukkoa, jonka poliisi päätti murtaa väkivalloin. Asunnon yleisilme oli sekava ja eteisen kaapista löytyi kasvamasta kannabiskasveja. Olohuoneen pöydällä oli pylväsporakone ja muita työkaluja sekä pöydän vieressä kanttikiviä, joiden päällä oli sulatettu metallia, ilmeisesti pieniksi harkoiksi.

Käräjäoikeuden mukaan asiassa esitetystä todistelusta kävi ilmi, että mies on ollut lapsesta saakka kiinnostunut muun muassa ilotulitteiden rakentelusta, eivätkä miehen hallussa olleet esineet todennäköisesti liittyneet muuhun kuin hänen harrastusluonteiseen kiinnostukseensa aseita ja räjähteitä kohtaan.

Istui sakkonsa jo tutkintavankeudessa

Mies tuomittiin ampuma-aserikoksesta, räjähteiden lähtöainerikkomuksesta ja huumausainerikoksesta 80 päiväsakkoon eli 480 euron sakkorangaistukseen. Mies ehti kuitenkin olla vangittuna marraskuun alusta helmikuun alkuun, jolloin oikeus laski hänet istuntokäsittelyn jälkeen vapaalle jalalle. Käräjäoikeus katsoikin vapaudenmenetysajan rangaistuksen täydeksi suoritukseksi.

Suurimman osan takavarikoiduista esineistä oikeus määräsi valtiolle menetettäviksi.

Jutun syyttäjä on ilmoittanut käräjäoikeuden ratkaisuun tyytymättömyytensä. Tapauksen käsittely jatkuu siis todennäköisesti Turun hovioikeudessa.

Juttuun päivitetty käräjäoikeuden tuomio 27.2.2020.